RESOLUCIÓN do 27 de setembro de 2006, da Secretaría Xeral de Emigración, pola que se anuncia a convocatoria pública para a designación dos/as vogais do Consello Galego da Inmigración, en representación das asociacións de inmigrantes e das organizacións sen fins de lucro que traballan en favor da integración social dos inmigrantes no ámbito da Comunidade Autónoma galega.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 06/10/2006

O Consello Galego da Inmigración creouse polo Decreto 127/2006, do 27 de xullo (Diario Oficial
de Galicia nº 150, do 4 de agosto), como un órgano colexiado de consulta, asesoramento e colaboración integrado na Administración da Comunidade Autónoma de Galicia a través da Secretaría Xeral de Emigración. A súa finalidade é contribuír a desenvolver unha política activa e integral de inmigración, coordinada e eficaz, baseada na integración social das persoas inmigrantes, a través da consulta e participación de todos os axentes implicados.
Para acadar os seus obxectivos, no Consello Galego da Inmigración deben estar representados os sectores máis relevantes que actúan no eido da integración social dos/as inmigrantes. O devandito decreto establece directamente a participación e forma de designación dos/as vogais representativos/as das administracións públicas, autonómica e local de Galicia, da Administración do Estado, das organizacións sindicais, profesionais agrarias e empresariais e das tres universidades galegas.
En relación coas entidades de iniciativa social, o decreto de creación do consello, no seu artigo 8.2º, dá cabida ás asociacións de inmigrantes que actúan no ámbito da inmigración na Comunidade Autónoma galega, asignándolles seis vogais, e ás organizacións sen fins de lucro que traballan en favor da integración social dos inmigrantes en Galicia, ás que asigna tres vogais.
Para proceder á súa designación o artigo 9 establece que a Secretaría Xeral de Emigración efectuará unha convocatoria pública para regular o proceso de selección e votación previo ao seu nomeamento, o que se vén realizar a través da presente resolución.
Para tal fin establécense os requisitos que deben cumprir as citadas asociacións e organizacións, así como a documentación que deben presentar en cada caso. Así mesmo, establécese o procedemento de votación e a forma de selección dos/as vogais garantindo, no caso das asociacións de inmigrantes, a representatividade das distintas áreas xeográficas de procedencia da inmigración.
Por todo o exposto,
RESOLVO:
Artigo 1º.-Obxecto.
O obxecto desta resolución é anunciar e regular a convocatoria pública pola que se procederá á selección dos vogais do Consello Galego da Inmigración en representación das asociacións de inmigrantes e das organizacións sen fins de lucro que traballan en favor da integración dos inmigrantes na Comunidade Autónoma de Galicia, segundo o previsto no artigo 9 do Decreto 127/2006, do 27 de xullo.
Artigo 2º.-Requisitos das asociacións e organizacións participantes.
As asociacións de inmigrantes que actúen no ámbito da Comunidade Autónoma galega, e as organi
zacións sen fins de lucro que traballan en favor da integración dos inmigrantes en Galicia que desexen participar neste proceso de selección, deberán reunir os seguintes requisitos:
a) Estar legalmente constituídas e debidamente inscritas no correspondente rexistro administrativo e ter sede no territorio da Comunidade Autónoma de Galicia.
b) Tratarse de entidades cuxos fins estatutarios sexan adecuados ao obxectivo da integración dos/as inmigrantes en Galicia.
c) Desenvolver actividades, sen fins de lucro, en favor da integración dos inmigrantes no ámbito da Comunidade Autónoma de Galicia.
d) As asociacións de inmigrantes deberán contar polo menos cun cincuenta por cento de socios/as inmigrantes.
e) Non estar incursas en ningún procedemento sancionador ou de reintegro de subvencións.
Estas asociacións e organizacións poderán participar como votantes e como candidatas para ocupar unha vogalía do consello facendo constar, neste caso, os datos do seu candidato/a na correspondente solicitude (anexos I e II). De non presentar candidato/a para vogal do concello entenderase que participa unicamente como votante.
Artigo 3º.-Solicitudes e documentación.
1. As asociacións de inmigrantes que desexen participar nesta convocatoria deberán presentar a súa solicitude segundo o modelo que figura como anexo I onde, quen teña atribuída tal función na asociación, certificará os seguintes extremos:
-Data de constitución da asociación.
-Que polo menos o seu número de socios inmigrantes é do cincuenta por cento.
-Área xeográfica de procedencia dos seus socios inmigrantes segundo a nacionalidade maioritaria destes, especificada a nivel de continente: América, África, Europa, Asia, Oceanía.
-No caso de presentar candidatura á vogalía do consello, os datos persoais do candidato/a e a súa condición de integrante da asociación.
A devandita solicitude irá acompañada da seguinte documentación:
a) Documento acreditativo do requisito de inscrición da asociación no correspondente rexistro.
b) Copia compulsada dos seus estatutos.
c) Documento acreditativo da capacidade de representación do asinante da solicitude.
2. As organizacións sen fins de lucro que desexen participar nesta convocatoria deberán presentar a súa solicitude segundo o modelo que figura como anexo II onde, quen teña atribuída tal función na organización certificará os seguintes extremos:
-Data de constitución da organización.
-No caso de presentar candidatura a vogalía no consello, os datos persoais do seu candidato e a súa condición de integrante da organización.
A devandita solicitude irá acompañada da seguinte documentación:
a) Documento acreditativo do requisito de inscrición da organización no correspondente rexistro administrativo.
b) Copia compulsada dos seus estatutos.
c) Documento acreditativo da capacidade de representación do asinante da solicitude.
d) Memoria acreditativa de que a organización desenvolve actividades en favor da integración dos inmigrantes no ámbito da Comunidade Autónoma de Galicia.
Artigo 4º.-Lugar e prazo de presentación das solicitudes.
1. As solicitudes a que fai referencia o artigo 3 dirixiranse á Secretaría Xeral de Emigración e poderán presentarse por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. O prazo de presentación de solicitudes será de quince días hábiles a partir do día seguinte ao de publicación desta resolución no Diario Oficial de Galicia.
3. No caso de que a solicitude non estivera debidamente cuberta, non se achegara a documentación esixida, ou esta fora incorrecta, requirirase da entidade que emende a falta ou presente os documentos oportunos no prazo máximo de dez días hábiles desde a notificación, con indicación de que, se así non o fixese, se considerará que desistiu da súa petición de acordo co artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común, logo de resolución ditada nos termos previstos no artigo 42 da mencionada lei.
Artigo 5º.-Tramitación.
1. Transcorridos os prazos previstos no artigo anterior, a Secretaría Xeral de Emigración resolverá sobre a admisión ou exclusión das asociacións e organizacións sen fins de lucro ao proceso de selec
ción de vogais e publicará a correspondente resolución, no Diario Oficial de Galicia, coas relacións definitivas tanto das asociacións e organizacións admitidas para participar no proceso de selección como votantes, como das admitidas como candidatas. Así mesmo, as citadas relacións publicaranse no taboleiro de anuncios da Secretaría Xeral de Emigración e no portal da internet: www.galiciaaberta.com.
2. Contra esta resolución poderá interpoñerse recurso de reposición perante o secretario xeral de Emigración no prazo dun mes contado a partir do día seguinte ao da súa publicación no Diario Oficial de Galicia, de acordo co establecido nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 6º.-Proceso de votación e selección dos/as vogais.
1. As asociacións de inmigrantes admitidas como votantes poderán emitir o seu voto a favor dun máximo de seis asociacións das proclamadas como candidatas, cubrindo o modelo anexo III e achegándoo á Secretaría Xeral de Emigración por correo certificado ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Este envío farase no prazo máximo de dez días hábiles contados a partir do día seguinte ao da publicación no Diario Oficial de Galicia da resolución do secretario xeral de Emigración na cal se establecen as relacións definitivas das asociacións e de organizacións admitidas ao proceso de votación.
2. As organizacións sen fins de lucro admitidas poderán emitir o seu voto a favor dun máximo de tres organizacións das proclamadas como candidatas, cubrindo o modelo anexo IV e achegándoo á Secretaría Xeral de Emigración por correo certificado ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Este envío farase no prazo máximo de dez días hábiles contados a partir do día seguinte ao da publicación no Diario Oficial de Galicia da resolución do secretario xeral de Emigración na cal se establecen as relacións definitivas das asociacións e de organizacións admitidas ao proceso de votación.
3. A selección de vogais farase de acordo cos seguintes criterios:
a) No caso das asociacións de inmigrantes, co obxecto de garantir a representatividade das distintas áreas xeográficas de procedencia da inmigración, a elección realizarase segundo o número de
votos obtido e de forma que cada unha das seguintes áreas xeográficas: América, África, Europa, Asia e Oceanía, estea representada polo menos por unha asociación, sempre que conte cun mínimo dun voto.
Elixirase de cada unha das áreas xeográficas, a asociación que tivese o maior número de votos. Unha vez representadas as distintas áreas xeográficas que conten polo menos cun voto, a través da asociación máis votada de cada área, continuará a selección ata asignar as seis vogalías atendendo unicamente ao número de votos en orde de maior a menor.
b) No caso das organizacións sen fins de lucro, a selección dos/as tres vogais realizarase atendendo unicamente ao número de votos obtido pola correspondente organización, en orde de maior a menor.
c) Consideraranse nulos todos os votos que indiquen máis de seis candidaturas no caso das asociacións (anexo III) ou máis de tres candidaturas no caso das organizacións sen fins de lucro (anexo IV), así como as conteñan calquera tipo de emenda ou riscadura.
d) Consideraranse votos en branco aqueles nos que non apareza ningunha candidatura ou aqueles sobres que estean baleiros.
e) No caso de producirse empates no número de votos entre asociacións ou entre organizacións sen fins de lucro, resolveranse atendendo á maior antigüidade da entidade segundo a súa data de constitución.
4. Os resultados da votación con expresión do número total de votos emitidos e votos obtidos por cada candidatura publicaranse no taboleiro de anuncios da Secretaría Xeral de Emigración e no portal da internet: www.galiciaaberta.com.
Artigo 7º.-Designación dos/as vogais.
Os/as vogais representantes das asociacións de inmigrantes e das organizacións sen fins de lucro no Consello Galego da Inmigración serán designados polo secretario xeral de Emigración, unha vez rematado o proceso de votación e proclamados os resultados, segundo o regulado nesta resolución.
Contra esta resolución os/as interesados poderán interpoñer recurso de reposición perante o secretario xeral de Emigración no prazo dun mes contado a partir do día seguinte ao da súa publicación, de acordo co establecido nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 27 de setembro de 2006.
Manuel Luis Rodríguez González
Secretario xeral de Emigración